Több százan gyújtottak rá marihuánás pipájukra egy mexikói tüntetésen
Több mint kétszázan szívtak nyilvánosan marihuánát Mexikóvárosban, hogy így tüntessenek a drogok legalizálásért.
A tüntetők a szemerkélő eső ellenére is szép számban gyűltek össze a vasárnap az Alameda Parkban, ahol elszívtak egy jointot vagy rágyújtottak marihuánás pipájukra. Mexikóban a marihuána az illegális drogok közé tartozik, személyes használat céljából kis mennyiségben való birtoklása azonban még megengedett.

A közép-amerikai országban egyre növekszik az úgynevezett könnyűdrogok legalizálásának támogatottsága, elsősorban baloldali politikai részről. Nemrég Vicente Fox volt mexikói elnök is csatlakozott a drogkartellek leküzdése érdekében egyes kábítószerek, így a marihuána legalizálását követelő korábbi latin-amerikai államfők csoportjához.

A legalizálás mellett érvelők szerint az engedélyezés csökkentené a drogmiliőben uralkodó erőszakot. Az elmúlt években a mexikói drogbandák közti háborúban mintegy 28 ezer ember vesztette életét.
tüntetés Mexikó marihuána Mexikóváros